Boek oor SA se ‘gevaarlikste politikus’ maak steeds opslaeDie joernalis en skrywer Pieter-Louis Myburgh. (Foto: Facebook) ŉ Herrie woed steeds ná die bekendstelling van die ondersoekende joernalis Pieter-Louis Myburgh se boek Gangster State: Unravelling Ace Magashule’s Web of Capture die naweek. In die boek skryf Myburgh daar is invloedryke magte in die regerende party wat alles kan verloor as korrupsie en staatskaping aan die kaak gestel word. Myburgh skryf Ace Magashule is die man aan die voorpunt van pogings om dít te keer. Hy beskryf Magashule as Suid-Afrika se “gevaarlikste politikus”. Myburgh skryf in die boek daar is in Vrystaatse politieke kringe dikwels na Magashule as “Mr Ten Percent” verwys, glo omdat hy 10% van elke regeringskontrak in die provinsie geëis het. Hy het glo ŉ oog gehou op alle groot en mediumgrootte betalings wat munisipaliteite en provinsiale departemente gedoen het. “Hy het presies geweet wanneer die meeste groot maatskappye geld by sy regering moes kry en hy sou baie vinnig sy gedeelte eis sodra ŉ betaling gedoen is,” skryf Myburgh. Die boek delf dieper in Magashule se beweerde duistere transaksies: van sy tyd as struggle-aktivis in die 1980’s, sy magtige bewind as premier van die Vrystaat vir amper ŉ dekade, tot sy opgang as een van die ANC se invloedrykste politici. Myburgh het deur massas rekords gewerk, dokumente gefynkam en eksklusiewe onderhoude met bronne gevoer om meer te wete te kom van Magashule se verhouding met die berugte Gupta-familie en ander tendermagnate. Hy het ook ondersoek ingestel na regeringsprojekte van miljarde rande wat Magashule se vriende en familie glo verryk het. Myburgh onthul hoe Magashule glo op die nippertjie was om in hegtenis geneem te word kort voor die Skerpioene in die laat 2000’s ontbind is, asook die maniere wat ingespan is om hom in die Vrystaat aan bewind te hou en die pos van sekretaris-generaal van die ANC te verseker. In die boek skets Myburgh ook ŉ prentjie van Magashule se transaksies met ŉ sakeman wat in 2017 doodgeskiet is, gegrond op ŉ string uitgelekte e-posse en dokumente. Igo Mpambani is in Sandton doodgeskiet, terwyl hy glo op pad was na Bloemfontein. Die polisie het R1 miljoen in sy Bentley gevind. In die boek verbind Myburgh Magashule onder meer met Mpambani se sogenaamde “asbes-oudit” van R225 miljoen wat in die Vrystaat gedoen is. Myburgh het vanoggend op Twitter gesê daar is diegene in die ANC wat onder meer sommige hoofstukke oor Mpambani in twyfel trek, omdat die bedrae wat hy in die boek noem byvoorbeeld te groot is om by kitsbanke te onttrek. Hy het egter dokumente op sosiale media geplaas om sy bewerings te bewys. Die ondersoekende joernalis Pieter-Louis Myburgh maak verskeie aantygings in sy jongste boek oor staatskaping en die sekretaris-generaal van die ANC, Ace Magashule. Maroela Media het vroeër berig die ANC het die boek en berigte oor Magashule veroordeel en die bewerings as fopnuus beskryf. Die ANC sê die aantygings is tipiese Stratcom-styl. Stratcom was ŉ groep binne die destydse apartheidsregering wie se werk dit was om veldtogte met vals inligting te skep. Dit het propaganda, fopnuus, asook smeerveldtogte teen diegene wat apartheid beveg het, ingesluit. Myburgh het aan Maroela Media gesê die ANC se reaksie was voorspelbaar en dat die regerende party ŉ gewoonte het om ŉ skrywer of verslaggewer aan te val, eerder as om te reageer op die bewerings wat gemaak word. “Dit is ŉ yl, teleurstellende reaksie. Die ANC kan rondom korruptes laer trek, maar dit (die boek) is ŉ waardevolle bydrae tot die bestryding van korrupsie,” het hy gesê. Die boek – waaraan Myburgh ŉ jaar lank gewerk het – se bekendstelling is stilletjies gereël uit vrees dat ŉ hofaansoek moontlik ingedien sou word om die verspreiding daarvan te keer. Myburgh het gesê talle Suid-Afrikaners is “korrupsievoos” en dat hy tot dusver baie goeie reaksie op die boek ontvang het. “Dis ŉ kwessie wat in groot openbare belang is.”